SKRIFTLIG FORESPØRGSEL E-1605/02

af Chris Davies (ELDR) til Kommissionen

(5. juni 2002)

Om: Jim Currie og reformen af personalevedtægterne

1. Hvilke krav har Kommissionen nu stillet til Jim Currie, tidligere generaldirektør for Generaldirektoratet for Miljø, for at han kan acceptere en opgave som ikke-ledende direktør hos British Nuclear Fuels Ltd?

2. På hvilken måde afviger disse krav fra kravene til det tidligere kommissionspersonale ved tidligere lejligheder under lignende omstændigheder?

3. På hvilke måder vil Kommissionens offentliggjorte forslag til reform af personalevedtægterne sikre, at Kommissionen vil være bedre i stand til at formindske risikoen for interessekonflikter og svækkelse af Kommissionens rygte vedrørende uafhængighed, som kan opstå, når nuværende og tidligere ansatte får beskæftigelse andetsteds?

4. Agter Kommissionen på baggrund af de seneste erfaringer at fremsætte yderligere forslag for at styrke personalevedtægterne med henblik på at løse sådanne problemer?

Svar afgivet på Kommissionens vegne af Neil Kinnock

(7. august 2002)

1. Kommissionen skal henvise det ærede medlem til sin besvarelse af hans skriftlige spørgsmål E-1466/02(1) samt af skriftlig spørgsmål E-1708/02 fra Nuela Ahern(2).

2. Ansøgninger fra embedsmænd, der forlader Kommissionen, om tilladelse til at udøve et bestemt hverv, behandles fra fald til fald, fordi hvert tilfælde er speciel. Derfor kan der ikke foretages en nøjagtig sammenligning mellem Jim Curries situation og de tidligere tilfælde. Alle sager behandles imidlertid efter

de samme regler, og det skal bemærkes, at hvad angår længden, at den tid, der gik fra udtrædelsen af tjenesten og til påbegyndelsen af det nye hverv, samt de detaljerede løfter, Jim Currie blev afkrævet og gav, var betingelserne enten de samme eller strengere end i tidligere tilfælde.

3. I forbindelse med reformen af personalevedtægten har Kommissionen foreslået at ændre artikel 16 og 17. De foreslåede ændringer medfører bl.a.:

- at tidligere tjenestemænd eller ansatte skal informere institutionen om en eventuel erhvervsaktivitet, som de har til hensigt at påbegynde inden for en periode af to år efter deres udtræden af tjenesten. Kommissionen finder, at en sådan toårs periode almindeligvis er tilstrækkelig til at beskytte Fællesskabets interesser, da institutionen på denne måde kan sikre sig, at der en tydelig pause mellem ophøret af tjenesten ved institutionen og erhvervsaktiviteten inden for samme sektor. Det skal tilføjes, at tidligere tjenestemænd under alle omstændigheder stadig er omfattet af artikel 17, i henhold til hvilken de skal udvise størst mulig diskretion vedrørende alle ikke-offentliggjorte oplysninger, de har fået kendskab til, medens de har været ansat ved en fællesskabsinstitution.

- at den eksisterende liste over hverv, som a priori skønnes uforenelige med en tidligere tjenestemands forpligtelser, afskaffes til fordel for en ordning, hvor institutionen får mulighed for at undersøge, om det efterfølgende hverv er forenelig med det hidtidige arbejde fra fald til fald. Artikel 16 foreslås ændret således, at, når det hverv, som en tidligere tjenestemand har til hensigt at påtage sig, er relateret til det arbejde, der er udført de sidste tre år i tjenesten, så kan ansættelsesmyndigheden forbyde den pågældende at udøve hvervet eller fastsætte sådanne betingelser, som den anser for nødvendige.

- at institutionens svarfrist for ansøgninger om tilladelse forlænges til 30 arbejdsdage.

4. Kommissionen finder, at den med sine forslag til nyformuleringer af artikel 16 og 17 i personalevedtægten har taget fuldt hensyn til det ærede medlems begrundede betænkeligheder.

(1) EFT C 28 E af 6.2.2003, s. 110.

(2) Se side 80.